Document ID: 32004D0664

32004D0664
L 303/28
SLUŽBENI LIST EUROPSKE UNIJE
24.09.2004.
ODLUKA VIJEĆA
od 24. rujna 2004.
o prilagodbi Odluke 2004/246/EZ zbog pristupanja Češke, Estonije, Cipra, Latvije, Litve, Mađarske, Malte, Poljske, Slovenije i Slovačke
(2004/664/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice,
uzimajući u obzir Ugovor o pristupanju Češke, Estonije, Cipra, Latvije, Litve, Mađarske, Malte, Poljske, Slovenije i Slovačke (Ugovor o pristupanju iz 2003.),
uzimajući u obzir Akt o pristupanju Češke, Estonije, Cipra, Latvije, Litve, Mađarske, Malte, Poljske, Slovenije i Slovačke (Akt o pristupanju iz 2003.), a posebno njegov članak 57. stavak 1.,
uzimajući u obzir prijedlog Komisije,
budući da:
(1)
Za određene akte koji ostaju na snazi nakon 1. svibnja 2004. i koje treba prilagoditi zbog pristupanja, potrebne prilagodbe nisu određene u Aktu o pristupanju iz 2003. ili su predviđene, no potrebne su daljnje prilagodbe.
(2)
Sukladno članku 57. stavku 2. Akta o pristupanju iz 2003., te prilagodbe treba usvojiti Vijeće u svim slučajevima kada je Vijeće samostalno ili zajedno s Europskim parlamentom usvojilo izvorni akt.
(3)
U skladu s Odlukom 2004/246/EZ (1), države članice ovlaštene su, u interesu Europske zajednice, potpisati, ratificirati ili pristupiti, Protokolu iz 2003. godine uz Međunarodnu konvenciju o osnivanju Međunarodnog fonda za naknade za štetu zbog onečišćenja uljem iz 1992. godine, dok su, istovremeno, Austrija i Luksemburg, u interesu Europske zajednice, ovlašteni pristupiti temeljnim instrumentima.
(4)
U skladu s člankom 53. Akta o pristupanju iz 2003., Odluka 2004/246/EZ primjenjuje se na nove države članice od trenutka pristupanja. Međutim, u slučaju novih država članica koje nisu ugovorne stranke temeljnih instrumenata, a to su Češka, Estonija, Mađarska i Slovačka, potrebno je posebno odobrenje Vijeća kako bi se tim državama omogućio pristup temeljnim instrumentima i Protokolu iz 2003. te kako bi ih se pozvalo da prihvate obvezu tih temeljnih instrumenata i Protokola do kraja prosinca 2005.
(5)
Ujedinjena Kraljevina i Irska obvezane su Uredbom Vijeća (EZ) br. 44/2001 od 22. prosinca 2000. o nadležnosti, priznavanju i izvršenju sudskih odluka u građanskim i trgovačkim stvarima (2) te stoga sudjeluju u donošenju i primjeni ove Odluke.
(6)
U skladu s člancima 1. i 2. Protokola o položaju Danske, koji je priložen Ugovoru o Europskoj uniji i Ugovoru o osnivanju Europske zajednice, Danska ne sudjeluje u donošenju ove Odluke i stoga njome nije obvezana niti podliježe njezinoj primjeni.
(7)
Odluku 2004/246/EZ bi stoga trebalo na odgovarajući način izmijeniti,
DONIJELO JE OVU ODLUKU:
Članak 1.
Odluka 2004/246/EZ mijenja se kako slijedi:
1.
Članak 1. stavak 2. zamjenjuje se sljedećim:
„2. Nadalje, Češkoj, Estoniji, Luksemburgu, Mađarskoj, Austriji i Slovačkoj ovime se odobrava pristupanje temeljnim instrumentima.”
2.
Članak 2. mijenja se kako slijedi:
(a)
Stavak 1. zamjenjuje se sljedećim:
„Države članice poduzimaju potrebne mjere za davanje svoje suglasnosti za prihvaćanje obveza iz Protokola o Dopunskom fondu u skladu s njegovim člankom 19. stavkom 2., u razumnom roku i, ako je moguće, prije 30. lipnja 2004., osim Češke, Estonije, Luksemburga, Mađarske, Austrije i Slovačke, koji prihvaćaju obveze Protokola pridržavajući se uvjeta utvrđenih u stavku 3. ovog članka.”;
(b)
Stavak 3. zamjenjuje se sljedećim:
„3. Češka, Estonija, Luksemburg, Mađarska, Austrija i Slovačka poduzimaju potrebne mjere za davanje svoje suglasnosti za prihvaćanje obveza iz temeljnih instrumenata i Protokola o Dopunskom fondu, koliko je to moguće, do 31. prosinca 2005.”
Članak 2.
Ova Odluka stupa na snagu na dan objave u Službenom listu Europske unije.
Primjenjuje se od 1. svibnja 2004.
Članak 3.
Ova je Odluka upućena državama članicama u skladu s Ugovorom o osnivanju Europske zajednice.
Sastavljeno u Bruxellesu 24. rujna 2004.

Labels: 11
15
5
20